*U nastavku se daje prikaz posljednjih dostupnih informacija Europskog centra za praćenje droga i ovisnosti o drogama (EMCDDA), objavljenih u Europskom izvješću o drogama (EDR) iz 2022. godine (odnosi se na stanje u 2020. godini).*

**USPOREDBA STANJA PROBLEMATIKE DROGA U REPUBLICI HRVATSKOJ I EUROPI (PREMA ZADNJIM DOSTUPNIM PODACIMA)**

.

**Utjecaj COVID-19 na potražnju i ponudu droga**

Pandemija bolesti COVID-19 negativno je utjecala na gospodarstvo europskog noćnog života, što je posljedično rezultiralo padom potražnje stimulansa tijekom 2020. godine. Ograničenja kretanja su također opstruirala dopremanje proizvoda kanabisa s područja tradicionalne proizvodnje poput Maroka i Albanije. Međutim, ubrzo je na europskom tržištu droga zamijećen brzi ponovni uzlet ponude i konzumacije droga, nakon promjena izazvanih ograničavanjem socijalnih kontakata i uvođenjem mjera nadzora granica tijekom pandemije bolesti COVID-19. Situacija je dodatno potaknula digitalizaciju tržišta droga, o čemu govore informacije o sve češćoj uporabi aplikacija društvenih mreža, kao i šifriranih usluga koje omogućuju kupovinu droga.

Pozitivno je to što su tijekom pandemije razvijene inovacije temeljene na novim tehnologija u službama za tretman ovisnosti i smanjenje šteta, uz povećanu uporabu internetskih platformi za kliničko i socijalno upravljanje problemima povezanim s drogom. Čini se da su mnoge službe zadržale neke od navedenih praksi, uključujući posjete samo uz najavu termina i veću uporabu telemedicine. Pandemija je znatno utjecala i na sustave za prikupljanje podataka. Stoga je usporedbe aktualnih podataka s prethodnim godinama potrebno provoditi s oprezom, budući da je promjene u trendovima moguće objasniti prekidima pružanja usluga i prikupljanja podataka, posebno tijekom početnih razdoblja ograničenja kretanja, a ne odražavanjem promjena u konzumaciji droga ili značajki korisnika kao posljedica pandemije. Na području Europe se tijekom 2020. godine ukupni broj prijavljenih osoba koje su prvi put uključene u tretman smanjio za 14 % u odnosu na 2019. godinu.

Budući da se ograničenja povezana s pandemijom bolesti COVID-19 postupno ublažavaju u cijeloj Europi, te uslijed prilagodbe usluga tretmana ovisnosti i drugih usluga u postupanju s bolešću COVID-19 kao endemskom bolešću, pokazatelji općenito ukazuju na povratak na predpandemijsku situaciju u području droga. Preliminarni nacionalni podaci o tretmanu, uz komplementarne pokazatelje koji su osjetljiviji na kratkoročne promjene, pokazuju porast u 2021. godini u odnosu na 2020. godinu. Navedeno odražava povratak službi na model uobičajenog poslovanja, ali uz mjere prevencije kao što su ograničavanje socijalnih kontakata i nošenje maski.

**Tržište droga**

Južna Amerika, Zapadna Azija i Sjeverna Afrika i dalje predstavljaju važna izvorišta nezakonitih droga koje ulaze u Europu, a Kina i Indija važne su izvorišne zemlje za nove psihoaktivne tvari. Također, često se navodi da se prekursori i povezane kemikalije nabavljaju iz Kine. Nedavne promjene na nezakonitom tržištu droga u Europi uključuju inovacije u proizvodnji droga i krijumčarskim metodama, stvaranje novih krijumčarskih ruta i partnerstva između europskih i neeuropskih mreža organiziranog kriminala.

U Europskoj je uniji 2020. godine zabilježeno oko 1 milijun zapljena, a najčešće su bili zaplijenjeni proizvodi kanabisa. Broj zapljena smole kanabisa (− 72 %), kokaina (− 7 %), amfetamina (− 7 %) i heroina (− 52 %) bio je manji 2020. nego 2010. godine. Najveći porast, izražen u postocima, a zabilježen u broju zapljena između 2010. i 2020. godine otpada na zapljene MDMA-a (+ 129 %) i metamfetamina (+ 107 %), dok se broj zapljena biljnog kanabisa umjereno povećao (+ 19 %). Pokazatelji trendova pokazuju da su se, osim smole kanabisa i heroina, količine zaplijenjenih droga u Europskoj uniji povećale u razdoblju od 2010. do 2020. godine, a posebno u posljednjih pet godina.

Tržište kanabisa postaje sve složenije. Čini se da kanabis proizveden u EU postaje sve dominantniji na tržištu, na što ukazuju i povećane zapljene značajnih količina biljnog kanabisa porijeklom iz Španjolske. Uočena je sve veća raznolikost asortimana proizvoda od kanabisa dostupnih u Europi, s ekstraktima i jestivim proizvodima koji sadrže visok udio THC-a i proizvodima od CBD-a s niskim udjelom THC-a koji se komercijalno stavljaju na tržište. Prosječni udio THC-a u smoli kanabisa 2020. godine iznosio je 21 %, gotovo dvostruko više nego u biljnom kanabisu, gdje se obično 11 %. Zabrinjava činjenica da je tijekom 2021. godine više država zabilježilo proizvode od kanabisa s primjesama opasnih sintetskih kanabinoida, koji predstavljaju rizik za zdravlje konzumenata.

Tijekom 2020. godine zaplijenjena je rekordna količina od 213 tona kokaina. Porast broja zatvorenih laboratorija za proizvodnju kokaina 2020. godine, zapljene sirovina uvezenih iz Južne Amerike i povezanih kemikalija zajedno ukazuju na veliku preradu kokaina u Europi. Gotovo 2,2 milijuna građana EU u dobi od 15 do 34 godine (2,2 % te dobne skupine) je konzumiralo kokain u prethodnoj godini (u odnosu na provedena istraživanja). Tijekom 2020. godine, kokain je bio drugo najčešće prijavljivano glavno sredstvo ovisnosti kod osoba koje su prvi put započele tretman ovisnosti, a sve se češće konzumira i crack kokain. Također je i druga najčešće prijavljivana tvar bolnica Euro-DEN Plus mreže koja prati trovanja drogama, gdje je bio prisutan u 21 % slučajeva akutnih intoksikacija.

Relativno visoka čistoća zapljena i stabilne cijene, zajedno s drugim informacijama, ukazuju na to da je ukupna proizvodnja amfetamina i metamfetamina u Europskoj uniji i dalje stabilna s tendencijom povećanja posljednjih godina. Prisutna je sve veća zabrinutost glede porasta proizvodnje u Europskoj uniji namijenjene za izvoz na vanjska tržišta. Primjerice, Nizozemska je 2020. godine uništila veće laboratorije metamfetamina za izvoz izvan Europe. Postoje znakovi o porastu dostupnosti i konzumacije metamfetamina, iako je riječ o konzumaciji na niskoj razini. Povećanje broja laboratorija za proizvodnju amfetamina uništenih tijekom 2020. godine i rekordnih zapljena od 21,2 tone, zajedno s drugim podacima, također podupiru zaključak da je dostupnost amfetamina i dalje visoka s tendencijom rasta. Istraživanja, u kojima se amfetamin i metamfetamin grupiraju zajedno, koja je između 2016. i 2021. godine provelo 25 država EU-a, ukazuju na to da je 1,4 milijuna mlađih odraslih osoba (15 – 34) konzumiralo amfetamine tijekom prošle godine (1,4 % ove dobne skupine). Procjene visokorizične uporabe metamfetamina kreću se u rasponu od 0,60 na 1000 stanovnika na Cipru, 2,8 na 1000 u Slovačkoj do 4,84 na 1000 u Češkoj.

Uslijed kontinuirane dostupnosti tableta MDMA-a (ecstasy) visoke potentnosti korisnici su izloženi riziku od štetnih posljedica za zdravlje. Međutim, pojedini znakovi ukazuju na pad razine uporabe MDMA-a tijekom 2020. godine, što je vjerojatno povezano s negativnim utjecajem restrikcija na noćni život tijekom pandemije, a koji se nastavio i u 2021. godini. Navedeni nereprezentativni podaci dobiveni analizom tragova MDMA-a u otpadnim vodama, iz službi za testiranje sastava droga i provedenih fokus grupa s pružateljima usluga, ukazuju na to da je razina uporabe MDMA-a tijekom 2021. godine ostala ispod predpandemijske razine. Ostali podaci koje je dostavila Euro-DEN Plus mreža o broju hitnih bolničkih prijema povezanih s konzumacijom MDMA-om smanjila su se 2020. godine za otprilike polovicu.

Iako heroin ostaje najčešće upotrebljavani nezakoniti opioid u Europi i droga koja je odgovorna za većinu smrtnih slučajeva uzrokovanih drogama, sve je veća zabrinutost zbog uloge sintetskih opioida u problemu droga u Europi. Derivati fentanila posebno su zabrinjavajući zbog središnje uloge koju ta skupina ima u problemu opioida u Sjevernoj Americi. Zabilježeni su smrtni slučajevi uslijed konzumacije fentanila u Europi, a u prošlosti su derivati fentanila bili najčešći oblik opioida koji se konzumira u Estoniji i koje su ponekad prijavile i druge zemlje. Ograničeni dostupni podaci ukazuju na pad broja slučajeva predoziranja fentanilom sa smrtnim ishodom i bez smrtnog ishoda tijekom 2020. godine. Pokazatelji uporabe heroina i pad zaplijenjenih količina heroina u Turskoj i Bugarskoj tijekom 2020. godine zajedno s velikim zapljenama zabilježenim u drugim tranzitnim državama ukazuju na značajni utjecaj ograničenja transporta uzrokovanih pandemijom bolesti COVID-19 na krijumčarenje heroina duž balkanske rute u Europsku uniju. Države članice EU-a prijavile su 18 000 zapljena heroina u ukupnoj količini od 5,1 tone tijekom 2020. godine (7,9 tona tijekom 2019.). Turska je 2020. godine zaplijenila više od 13,4 tone heroina (20 tona 2019.). Međutim, preliminarni podaci za 2021. godinu ukazuju na povratak zapljena na predpandemijske razine. Prosječna čistoća heroina na maloprodajnoj razini 2020. godine kretala se od 13 % do 55 %. Zabilježeni trendovi ukazuju na prosječnu čistoću heroina koja se povećala za 9 % između 2010. i 2020. godine, dok je njegova cijena pala za 8 %. Tijekom 2020. godine prijavljeno je gotovo 10 000 zapljena drugih opioida, u ukupnoj količini većoj od 3,5 tona, više od 130 litara i 1,6 milijuna tableta. Uporaba opioida zabilježena je kao glavni razlog za početak specijaliziranog tretmana ovisnosti o drogama za 66 000 korisnika u 2020. godini, što čini 28 % svih osoba koje su započele tretman ovisnosti u Europi. Heroin je bio primarno sredstvo ovisnosti za 8500 (77 %) od 11 200 osoba koje su prvi put uključene u tretman, a koje su navele poseban opioid kao glavno sredstvo ovisnosti.

Krajem 2021. godine EMCDDA je pratio oko 880 novih psihoaktivnih tvari, od kojih su njih 52 prvi put prijavljene u Europi 2021. godine. Gotovo 7 tona novih psihoaktivnih tvari zaplijenjeno je 2020. godine koje se prodaju zbog svojih psihoaktivnih svojstava, ali se ne kontroliraju u skladu s međunarodnim konvencijama o drogama. Tijekom 2020. godine 65 % zaplijenjenog materijala (3,3 tone) činili su prah katinona, od čega je *N*-etilheksedron činio jednu trećinu, dok su 3-MMC i 3-CMC činili jednu četvrtinu. U Europi je od 2008. godine otkriveno ukupno 224 novih sintetskih kanabinoida, uključujući njih 15 koji su prvi put prijavljeni 2021. godine. Smrtne slučajeve od sintetskih kanabinoida prijavile su tri zemlje 2020.: Njemačka (9), Mađarska (34) i Turska (49). Analizom 1 166 korištenih šprica, koje je 2020. godine prikupila ESCAPE mreža u sedam europskih gradova pronađeni su sintetski katinoni u više od polovine svih analiziranih šprica u Budimpešti i Parizu. Na europsko tržište novih psihoaktivnih tvari utjecala su ograničenja u pogledu njihove proizvodnje i izvoza koja je nedavno uvela Kina, jedna od glavnih država proizvodnje. Čini se da su zapljene 2020. godine predstavljale prilagodbu tržišta navedenim promjenama s obzirom na to da je na njima prevladavao mali broj zapljena velikih količina sintetskih katinona, uglavnom krijumčara iz Indije, iako su od 2015. godine otkrivena barem 52 laboratorija koja proizvode navedene tvari u Europi.

U pojedinim je državama izražena zabrinutost zbog povećanih poteškoća povezanih s uporabom droga kao što su ketamin i GBL te GHB. Praćenje trendova u navedenom području otežava činjenica da se intenzivna uporaba tih droga često odvija u specijaliziranim okruženjima i kontekstima. Informacije iz sedam država članica EU-a ukazuju na to da je uporaba dušikova oksida među mladima vjerojatno u porastu. Uporaba dušikova oksida postizanje psihoaktivnog učinka predstavlja regulatorni izazov s obzirom na to da navedena tvar ima i zakonitu komercijalnu uporabu.

**Prevalencija i trendovi uporabe droga**

* Zlouporaba sredstava ovisnosti u općoj populaciji

Procjenjuje se da je otprilike 83,4 milijuna ili 29 % odraslih osoba (u dobi od 15 do 64 godine) u Europskoj uniji barem jedanput tijekom života probalo nezakonite droge, pri čemu je više muškaraca (50,5 milijuna) nego žena (33 milijuna).

Kanabis je i dalje najčešće konzumirana tvar, pri čemu je više od 22 milijuna odraslih Europljana izjavilo da je konzumiralo kanabis u prethodnoj godini. Stimulativne tvari druga su najčešće zabilježena kategorija. Procjenjuje se da je u prošloj godini 3,5 milijuna odraslih osoba konzumiralo kokain, 2,6 milijuna MDMA i 2 milijuna amfetamine. Prošle je godine otprilike 1 milijun Europljana konzumiralo heroin ili neki drugi nezakoniti opioid. Iako je prevalencija konzumacije opioida niža nego za druge droge, opioidi i dalje čine najveći udio šteta povezanih s nezakonitom uporabom droga.

Prevalencija visokorizične konzumacije opioida među odraslim osobama (15 – 64 godine) procjenjuje se na 0,34 % za odraslu populaciju EU-a, što je jednako broju od 1 milijuna visokorizičnih konzumenata opioida u 2020. godini. U Europskoj je uniji 2020. bilo 514 000 konzumenata uključenih u tretman ovisnosti o opijatima, što upućuje na to da ukupna pokrivenost tretmana iznosi oko 50 %.

Rezultati istraživanja zlouporabe sredstava ovisnosti u Republici Hrvatskoj provedenom 2019. godine pokazuju kako se broj odraslih koji su konzumirali neku ilegalnu drogu se između 2011. i 2019. godine udvostručio (porast s 5.3% na 11.2%). Također, prevalencija uporabe bilo koje ilegalne droge u posljednjih godinu dana kod mlađih odraslih pokazuje uzlazan trend između 2011. i 2019. godine (10.7% i 21.3%), odnosno broj mlađih odraslih koji su konzumirali neku ilegalnu drogu udvostručio se između 2011. i 2019. godine.

Konzumacija kanabisa je u 2019. godini bila dvostruko veća i među odraslima i mlađim odraslima u odnosu na 2011. godinu (5% 2011. i 10.2% 2019. kod odraslih i 10.5% 2011. i 20.3% 2019. kod mlađih odraslih). Prevalencija uzimanja kanabisa u posljednjih godinu dana kod mlađih odraslih pokazuje uzlazan trend između 2011. i 2019. godine (10.5% i 20.3%) – prevalencija je 2019. u odnosu na 2011. godinu bila dvostruko veća. Dok je 2011. godine kanabis uzimala svaka deseta mlađa odrasla osoba, u 2019. godini to je činila svaka peta mlađa odrasla osoba.

Relativno najveći porast uporabe između 2011. i 2019. godine i među mlađim odraslima i među odraslima utvrđen je za kokain i ecstasy. Uporaba kokaina u posljednjih godinu dana porasla je za oko 4 puta u 2019. godini u odnosu na 2011. godinu (s 0.5% na 1.9% kod odraslih i s 0.9% na 3.9% kod mlađih odraslih). Dok je kokain u 2011. godini uzimala oko jedna od 100 mlađih odraslih osoba, u 2019. je to činila oko jedna od 25 mlađih odraslih osoba.

* Analiza otpadnih voda

Analiza otpadnih voda predstavlja metodologiju za procjenu potrošnje glavnih tipova droga koja je utemeljena na objektivnim kemijskim mjerenjima koncentracija u uzorcima reprezentativnim za definiranu populaciju. Analize otpadnih voda u Republici Hrvatskoj od 2009. provodi Institut Ruđer Bošković, koji je uključen u SCORE europsku mrežu (Sewage analysis CORe group — Europe SCORE) koja je nastala s ciljem izrade standardiziranih pristupa analizi otpadnih voda te koordinacije međunarodnih istraživanja kroz izradu zajedničkog protokola djelovanja.

Nastavno na iskustvo iz 2020. godine uslijed COVID-19 pandemije, u 2021. godini praćenje otpadnih voda u 24-satnim kompozitnim uzorcima provodilo se tijekom jednog tjedna između ožujka i svibnja (*prethodnih godina uzroci su se prikupljali samo tijekom ožujka*) pri čemu su analizirani urinarni biomarkeri glavne supstance za amfetamin, metamfetamin i MDMA. Osim toga, analizirani su glavni metaboliti kokaina i kanabisa, benzoilegonin (BE) i THC-COOH (11-nor-9-karboksi-delta9-tetrahidrokanabinol). Specifičan metabolit heroina pokazao se nestabilnim u otpadnim vodama. U istraživanju je tijekom 2021. godine sudjelovalo 75 gradova iz 23 države EU te Norveške i Turske.

Uporaba kokaina je i dalje najviša u gradovima zapadnih i južnih europskih država, dok je niža na istoku Europe s naznakom povećanja potrošnje. Prema nedavno provedenom europskom projektu o otpadnim vodama - EUSEME pronađeni su ostaci crack kokaina u svih 13 gradova koji su sudjelovali u istraživanju i za sve dane uzorkovanja, a najveća potrošnja zabilježena je u Amsterdamu (*Nizozemska*) i Antwerpenu (*Belgija*). Na najveću potrošnju amfetamina ukazuju analize otpadnih voda u sjevernoj i istočnoj Europi *(posebno Švedska, Belgija, Nizozemska i Finska*) kao i prethodnih godina dok su znatno niže razine zabilježene na jugu Europe. Općenito niska uporaba metamfetamina, koja je godinama koncentrirana pretežno u Češkoj i Slovačkoj, sada je zabilježena i u Belgiji, istočnoj Njemačkoj, Španjolskoj, Turskoj i sjevernoj Europi. Prisutnost biomarkera MDMA najviša je u gradovima Belgije, Njemačke, Nizozemske, Švedske i Norveške. Najveća masovna opterećenja metabolita kanabisa THC-COOH pronađena su u otpadnim vodama gradova u Hrvatskoj, Španjolskoj, Nizozemskoj i Sloveniji. Potrošnja kanabisa tijekom tjedna se čini relativno stabilnom, uz vrlo mala odstupanja odnosno povećanje subotom, ponedjeljkom i utorkom (*odraz konzumacije tijekom vikenda*). Čini se da su lockdowni zbog pandemije COVID-19 imali najmanje utjecaja na razinu potrošnje te vrste droge.

Tijekom zadnjih 10 godina Zagreb bilježi uzlazni trend razine urinarnih metabolita kokaina (548.62 mg/1000 stanovnika po danu), s najvišom razinom zabilježenom u subotu (745.92 mg/1000 stanovnika po danu) ako promatramo tjedno izlučivanje u 2021. godini. Gledajući desetogodišnji trend izlučivanja urinarnih biomarkera kanabisa, nakon uzlaznog trenda koji je kulminirao 2020. godine (228.93 mg/1000 stanovnika po danu), u 2021. godini se bilježi pad (132.9 mg/1000 stanovnika po danu). Zagreb je u 2021. godini bio 4. grad u Europi po potrošnji kanabisa vikendom i 5. po potrošnji te droge radnim danom.

Zabilježen je pad potrošnje amfetamina u odnosu na 2020. godinu, na približnu razinu iz 2019. godine (151.41 mg/1000 stanovnika po danu). U odnosu na uporabu metamfetamina, za Zagreb su podatci dostupni samo za 2014. i 2020. godinu (primjetan porast u 2020. u odnosu na 2014. godinu). U razdoblju od 2018. do 2020. godine u primjetan je blagi uzlazni trend prisutnosti biomarkera MDMA i pad 2021. godine (28.26 mg/1000 stanovnika po danu) na približnu razinu iz 2018. godine.

**Štetne posljedice povezane s uporabom droga i odgovori na problematiku**

Iako se u Europi intravenska uporaba droga smanjila u proteklom desetljeću, i dalje je glavni uzrok štetnih posljedica povezanih s drogom. Među konzumentima koji su 2020. prvi put uključeni u specijalizirani tretman ovisnosti i kojima je heroin bio primarna droga, 22 % njih navelo je intravensku uporabu kao glavni način primjene, za razliku od 35 % koliko ih je bilo u 2013.

Intravenski konzumenti droga izloženi su većem riziku od zaraza kao što su virus humane imunodeficijencije (HIV) i virus hepatitisa C (HCV) zbog razmjene pribora za uporabu droga. Europska unija i njezine države članice podržavaju ciljeve održivog razvoja do 2030. za zaustavljanje epidemije HIV-a/AIDS-a i borbu protiv virusnog hepatitisa. Postoji zabrinutost da je pandemija bolesti COVID-19 poremetila distribuciju sterilne opreme za konzumaciju droga i pridonijela padu testiranja na HIV i virusni hepatitis tijekom 2020. godine. Prevalencija antitijela na HCV među osobama koje injektiraju droge kreće se u rasponu od 13 do 86 %, prema dostupnim podatcima 15 europskih država koje raspolažu takvim podacima na nacionalnoj razini.

Dugoročni trendovi u pogledu novih slučajeva zaraze HIV-om povezanih s intravenskom konzumacijom droga u Europi su u padu. Tijekom 2020. su u Europskoj uniji zabilježena 563 nova slučaja zaraze HIV-om (1,3 na milijun stanovnika) i 128 novih slučaja razvoja AIDS-a povezanih s intravenskom konzumacijom droga. Više od polovine novih dijagnoza HIV-a kao posljedice intravenske konzumacije droga i dalje se dijagnosticira kasno.

Procjenjuje se da je u Europskoj uniji 2020. godine zabilježeno najmanje 5800 smrtnih slučajeva (5141 u 2019.) zbog predoziranja nezakonitim drogama, što predstavlja procijenjenu stopu smrtnosti zbog predoziranja droga od 16,7 smrtnih slučajeva na milijun odraslog stanovništva. Većina tih smrtni povezana je s intoksikacijom uzrokovanom poliuporabom droga, koja obično uključuje kombinacije nedopuštenih opioida, drugih nezakonitih droga, lijekova i alkohola. Opioidi su prisutni u otprilike tri četvrtine svih smrtnih slučajeva uzrokovanih uporabom droga. Benzodiazepini se, u kombinaciji s drugim drogama, često spominju u toksikološkim izvješćima. Broj smrtnih slučajeva zbog predoziranja u dobnoj skupini od 50 do 64 povećao se za 82 % između 2012. i 2020. godine. Navedeno odražava trend starenja među visokorizičnim korisnicima droga i, u pojedinim državama, porast smrtnih slučajeva, (često među ženama) povezanih s opioidima koji se izdaju na recept, a koji su možda povezani s upravljanjem boli i zlouporabom lijekova.

**STANJE PROBLEMATIKE DROGA U REPUBLICI HRVATSKOJ PREMA PRELIMINARNIM PODACIMA ZA 2021. GODINU**

Prema podacima Ministarstva unutarnjih poslova tijekom 2021. godine na području RH zabilježeno je ukupno 2.324 kaznenih djela povezanih s drogama što je 11,8% manje u odnosu na 2020. godinu od sveukupno prijavljenih kaznenih djela iz djelokruga linije rada problematike droga.

U 2021. godini ukupno je zabilježeno 8951 zapljena svih vrsta droga, što predstavlja povećanje od 7,5% u odnosu na 2020. godinu kada je zabilježena 8323 zapljena.

* *Količina zaplijenjene droge u 2020. i 2021. godini u RH*

|  |  |  |
| --- | --- | --- |
| Vrsta droga | Količina zaplijenjene droge | |
|  | **2020.** | **2021.** |
| Heroin (kg) | 12,76 | 249.7 |
| Smola kanabisa (kg) | 2,64 | 3,52 |
| Biljni kanabis (kg) | 1.683 | 1.190 |
| Kokain (kg) | 60 | 745,04 |
| Amfetamin (kg) | 45,64 | 110 |
| Metadon (tablete) | 564 | N/A |
| Ecstasy (kg) | 3,65 | 7,13 |
| LSD (doza) | 469 | 952 |

*Izvor: Ministarstvo unutarnjih poslova*

U Republici Hrvatskoj je u 2021. godini otkriveno 9 novih psihoaktivnih tvari.

Tijekom 2021. godine u zdravstvenim ustanovama Republike Hrvatske, registrirano je 5.378 osoba liječenih zbog ovisnosti o psihoaktivnim drogama, od kojih je 518 po prvi put bilo na liječenju. Zbog zlouporabe opijata tijekom 2021. godine na liječenju je bilo 4.467 osoba, od kojih je 126 bilo liječeno po prvi puta. Nastavlja se trend smanjenja broja novoliječenih zbog uzimanja opijata.

* *Broj osoba liječenih zbog zlouporabe psihoaktivnih droga u RH*

*Izvor: Hrvatski zavod za javno zdravstvo*

Prema teritorijalnoj zastupljenosti, najveći broj osoba liječenih zbog ovisnosti o drogama među radno aktivnim stanovništvom (15 - 64 godine) registriran je u Gradu Zagrebu (1.177), Splitsko-dalmatinskoj (780) i Istarskoj županiji (688). U usporedbi s prethodnom godinom, povećanje broja liječenih osoba zbog problema ovisnosti o drogama bilježi se u osam županija: Gradu Zagrebu, Ličko-senjskoj, Brodsko-posavskoj, Osječko-baranjskoj, Šibensko-kninskoj, Istarskoj, Varaždinskoj i Međimurskoj županiji. Najveći broj prvi put liječenih osoba zbog ovisnosti zabilježen je u Gradu Zagrebu (115), Splitsko-dalmatinskoj (90), Osječko-baranjskoj (54) te Istarskoj županiji (51).

Osobe liječene zbog ovisnosti o opijatima brojčano su najzastupljenije u Gradu Zagrebu (902), Splitsko-dalmatinskoj (638), Istarskoj (591), Zadarskoj (517) i Primorsko-goranskoj županiji (490). U ostalim županijama u 2021. godini zabilježeno je manje od 250 osoba liječenih zbog ovisnosti o opijatima.